KIRJALLINEN KYSYMYS E-0456/01

esittäjä(t): Cristiana Muscardini (UEN) ja Gianfranco Fini (UEN) komissiolle

(19. helmikuuta 2001)

Aihe: Elintarviketurvallisuus, viiveet ja laiminlyönnit

Elintarvikkeiden valvontaa on tehostettu, vaikkakin viiveellä, hullun lehmä tautiin liittyvän kasvavan levottomuuden ja perustellun yleisen huolestuneisuuden vuoksi.

Italian lehdistössä on kerrottu elintarvikkeisiin liittyviä petoksia tutkivan viranomaisen (NAS) tutkimuksiin viitaten, että kolmannes tarkastetuista tuotteista on osoittautunut sääntöjen vastaisiksi. Eurooppaa jo joitakin vuosia koetelleelle elintarviketurvallisuuskriisille on ollut leimaa-antavaa Isossa-Britanniassa havaittu BSE-tauti (encephalophatia spongiformis), Belgiassa ja Hollannissa tavatut dioksiinikanat sekä antibioottien syöttäminen sioille. Kaikki tämä on tapahtunut täysin yhteisön määräysten vastaisesti.

Tällä hetkellä on ilmennyt uusia BSE-skandaaleja Ranskassa, Saksassa ja Italiassa, jotka liittyvät kiellettyjen liha-luujauhojen tuottamiseen, myymiseen ja vientiin, johon Iso-Britannia ja muut jäsenvaltiot ovat syyllistyneet. Komissio on viiveellä määritellyt, mitkä ruhonosat on vedettävä markkinoilta ja miten rangaistaan valvonnan laiminlyöneitä jäsenvaltioita, jotka puutteellisen valvonnan ja laiminlyöntien vuoksi ovat sallineet terveydelle haitallisten ja vakaviin parantumattomiin sairauksiin johtavien elintarvikkeiden tuotannon ja myynnin.

1. Mistä syystä komission toimikautensa alussa ehdottaman ja parlamentin tuen saaneen elintarviketurvallisuusviraston perustaminen on viivästynyt?

2. Voisiko komissio perustaa uuden erityisryhmän käsittelemään ongelmaa, kunnes elintarviketurvallisuusvirasto aloittaa toimintansa? Tällaisen työryhmän tehtävänä olisi paljastaa väärinkäytökset, laatia ohjeet Euroopan unionin kansalaisille ja tiedottaa niistä joukkotiedotusvälineiden avulla, jotta kuluttajat voivat hankkia terveydelle vaarattomia elintarvikkeita. Lisäksi sen olisi käynnistettävä rikkomismenettely sellaisia jäsenvaltioita vastaan, Italia mukaan lukien, jotka ovat rikkoneet kuluttajansuojaa koskevia perussääntöjä. Jäsenvaltioille olisi myös ehdotettava radikaaleja ja asianmukaisia valvontatoimenpiteitä ja asetettava määräaika, johon mennessä on oltava saatavilla tuloksia, joiden perusteella ryhdytään toimenpiteisiin ja estetään elintarvikealaan liittyvien vahingollisten aineiden käyttö, joita kaupataan enemmän tai vähemmän laittomasti Euroopan unionissa tai viedään yhteisön ulkopuolisiin maihin.

David Byrnen vastaus komission puolesta

(6. huhtikuuta 2001)

Komissio ei ole viivytellyt Euroopan elintarvikeviraston perustamista. Komissio julkaisi 12. tammikuuta 2000 elintarvikkeiden turvallisuutta koskevan valkoisen kirjan, jossa ehdotettiin elintarvikeviraston perustamista. Asia otettiin esille Eurooppa-neuvoston kokouksessa viime vuoden kesäkuussa, ja 25. lokakuuta 2000 parlamentti antoi lausuntonsa (John Bowisin mietintö). Kaksi viikkoa myöhemmin, 8. marraskuuta 2000, komissio teki lainsäädäntöehdotuksen neuvostolle ja parlamentille. Noudattaen Nizzan Eurooppa-neuvoston päätelmiä komissio tekee kaikkensa, jotta elintarvikeviranomainen voisi aloittaa toimintansa vuoden 2002 alussa.

Elintarvikeviraston perustamisesta riippumatta komissio vakuuttaa, että korkeatasoinen kuluttajien terveyden suojelu sisältyy ehdotettuun lainsäädäntöön. Elintarvikkeiden turvallisuutta koskevassa valkoisessa kirjassa määriteltiin yksityiskohtainen lainsäädäntöohjelma. Toimenpiteet perustuvat tieteellisen ohjauskomitean ja kahdeksan alakohtaisen komitean lausuntoihin, ja niitä tarkistetaan luonnollisesti koko ajan viimeisimmän tieteellisen kehityksen huomioon ottamiseksi. Komissio korostaa erityisesti tarvetta varmistaa, että kaikki jäsenvaltiot toteuttavat vaadittavat toimenpiteet asianmukaisesti. Tämän vuoksi BSE-tautiin liittyviä elintarvike- ja eläinlääkintätoimiston tarkastuksia on vastikään tehostettu. Erityishuomiota kiinnitetään ruokintakieltojen sekä äskettäin hyväksyttyjen, erikseen määriteltyä riskiainesta koskevien säännösten asianmukaiseen noudattamiseen ja eläinten testaukseen.

Komissio pitää erittäin tärkeänä petosten ja kaikkien muidenkin yhteisön talousarvioon kohdistuvien lainvastaisten toimien torjumista. Petosten torjuntakeinojen vahvistamiseksi perustettiin Euroopan petostentorjuntavirasto (OLAF) 28. huhtikuuta 1999 tehdyllä komission päätöksellä 1999/352/EY, EHTY, Euratom(1). Virasto raportoi vuosittain petostapauksista ja palvelee yleisöä Internet-osoitteessa http://europa.eu.int/comm/anti_fraud/documents/rapport_en.pdf

Taatakseen kuluttajien turvallisuuden ja lisätäkseen suuren yleisön tietoja ja valppautta tällä alalla komissio on rahoittanut kolmen vuoden ajan elintarvikkeiden turvallisuuteen liittyvää kampanjaa, jossa keskitytään kuluttajille tiedottamiseen ja ennen kaikkea elintarvikkeiden turvallisuutta koskevaan opastukseen.

Ellei jokin jäsenvaltio noudata yhteisön lainsäädännön vaatimuksia eikä suostu ryhtymään välittömästi toimenpiteisin tilanteen korjaamiseksi, komissio voi käynnistää Euroopan yhteisöjen perustamissopimuksen 226 artiklan (entisen 169 artiklan) mukaisen rikkomismenettelyn. Viime vuosina komissio on menetellyt näin monissa tapauksissa, joissa ei ole noudatettu ihmisten ja eläinten terveyden suojelua koskevia sääntöjä, ja toimii näin vastaisuudessakin.

(1) EYVL L 136, 31.5.1999.